Հայտնի գործարար Գեւորգ Աֆանդյանին եւ նրա ընտանիքին պատկանող ձեռնարկություններից շատերը սնանկացել են։ Դրանց մի մասը, ինչպես «Սթար» սուպերմարկետների ցանցը, ընտանիքի սեփականությունն էր, մյուս մասը, ինչպես, օրինակ, «Բյուրակն» ՍՊԸ-ն, փաստացի կառավարվում էր նրանց կողմից։ Բացի «Սթարից», Գեւորգ Աֆանդյանին էին պատկանում նաեւ «Էյ Ջի էլեկտրոնիքս» խանութները, «Այգ», «Պապա Կառլո», «Այգի», «Էյ Ջի Պլաստ», «Էյ Ջի Պրինտ» ապրանքանիշները։ Մի քանի տարի առաջ մամուլը գրում էր Աֆանդյանի եւ ԴԱՀԿ պետ Միհրան Պողոսյանի ֆինանսական վեճերի մասին։ Լուրեր էին պտտվում, թե Աֆանդյանն օգտվում է երրորդ նախագահի եղբայր՝ գործարար Սաշիկ Սարգսյանի հովանավորությունից, որի միջոցով փորձում էր բարեհաջող դուրս գալ դատական պրոցեսներից, պարտատերերի հետ ֆինանսական վեճերից։ Գեւորգ Աֆանդյանի որդին՝ Վահրամ Աֆանդյանը, ժխտում է Սաշիկ Սարգսյանի հովանավորության փաստը։ «Նման բան չի եղել»,- ասում է նա։